# Aarne Blick

### Wikipedia

Aarne Blick (SA-kuva)

Aarne Leopold Blick (3. helmikuuta 1894–15. helmikuuta 1964) oli jääkärikenraali ja Mannerheim-ristin ritari.

Blick liittyi Saksassa jääkärijoukkoon 10. lokakuuta 1915. Jääkäripataljoona 27:ssä Blick yleni Hilfsgruppenführeriksi (apulaisryhmänjohtaja) ja osallistui Missejoen, Riianlahden, Schmardenin ja Aajoen taisteluihin. Suomeen hän palasi jääkäreiden pääjoukon mukana ja osallistui sisällissotaan joukkueenjohtajana ja myöhemmin komppanianpäällikkönä Jääkärirykmentin 4. pataljoonassa. Hän oli mukana Pohjois-Suomen sekä Tampereen, Rajamäen ja Raivolan taisteluissa.

Sisällissodan jälkeen Blick suoritti ylioppilastutkinnon, mutta päätti jäädä uraupseeriksi armeijaan. Blick toimi muun muassa komppanianpäällikkönä, toimistoupseerina sekä Kainuun ja Salmin rajavartiostojen komentajana, Kadettikoulun kouluttajana ja Taistelukoulun johtajana. Viimein vuonna 1936 everstiksi ylennettynä Blick sai komentoonsa perinteikkään Savon jääkärirykmentin.

Talvisodassa Blick komensi aluksi 26. jalkaväkirykmenttiä ja toimi 10. ja 21. divisioonan apulaiskomentajana, mutta varsinainen ja tärkein toimi oli Taipaleen lohkon puolustuksen johtaminen. Jatkosodan alettua Blick johti 2. divisioonan nopeasti ja tehokkaasti vanhalle rajalle. Tästä ylipäällikkö patkitsikin hänet Mannerheim-ristillä ja kenraalimajurin arvolla. Ylennystä seurasi uusi tehtävä Aunuksen VI Armeijakunnan komentajana. Vuoden 1944 vetäytymisvaiheen aikana Blick riitaantui kenraali Paavo Talvelan kanssa. Mannerheim siirsi Blickin takaisin johtamaan 2. divisioonaa, joka kävi paraikaa kovia torjuntataisteluja Karjalankannaksen Vuosalmella. Blick kunnostautui jälleen 2. divisioonan komentajana.

Sodan jälkeen Blick toimi eri divisioonien komentajana ja sai 1947 ylennyksen kenraaliluutnantiksi. Toimi vs. puolustusvoimien komentajana kolmeen otteeseen. Eläkkeelle hän jäi 1954 ja pätevänä kynänkäyttäjänä toimi sittemmin Kansa taisteli – miehet kertovat -lehden päätoimittajana.

Haettu osoitteesta http://fi.wikipedia.org../../../a/a/r/Aarne_Blick_ef8f.html

Luokat: Mannerheim-ristin ritarit | Suomalaiset kenraalit | Jääkärit

##### Views

- Artikkeli
- Keskustelu
- Nykyinen versio

##### Etsi